U Srbiji se gotovo svakodnevno govori o iseljavanju stanovništva i migracijama iz ruralnih u urbane sredine, ali ima i drugačijih primera. Ivana i Dragan Šućurović sa svojih devetoro dece, primer su da višečlane porodice imaju šansu u Srbiji.

Izvor: N1

Iako žive na obroncima Goča, u zadnjoj kući u selu Stublice između Vrnjačke Banje i Trstenika, kažu da im gradska gužva ne nedostaje. Imaju jedni druge, i netaknutu prirodu koja ih okružuje.

Njihova kuća smeštena je na preko 600 metara nadmorske visine, a samo dvadesetak minuta od magistralnog puta Kraljevo – Kruševac.

Iako selo Stublice mahom nastanjuju stari, slika koju smo ugledali u poslednjoj kući u ovom selu, ostavila nas je bez daha. Puna kuća dece, jedno drugom do ramena. I sva vesela, radosna, čista i lepo obučena.

Roditelji Dragan i Ivana imaju devetoro dece - pet ćerki i četiri sina. Majci dan počinje i pre nego što svane, i to uglavnom tokom školske godine.

"Jako je turbulentno svakog jutra i teško je opisati. Svi se bude, ustaju, moramo da ih oblačimo. Spremamo doručak, flašice, cucle i ostalo. Jeste naporno, ali je slatko. Navikli smo se već", kaže Ivana.

Najstarija Anđela najviše i pomaže majci. Kada nije u školi, onda je u ostatku dana sa majkom. Dok Jovan i Milica čuvaju mlađu braću i sestre, Ivana i Anđela su uglavnom u kućnim poslovima. Ona kaže da joj nije teško da pomaže majci.

"Moj dan je veoma zanimljiv. Pomažem mami, čuvam decu, najmlađe presvlačim, dok one malo starije vodim da se igraju sa ostalom decom", priča Anđela.

Otac Dragan veruje da od njih nema srećnijih ljudi. Iako ima dosta obaveza i oko poljoprivrednih poslova, ponekad bude i gužve, uživa u ulozi oca devetoro dece.